Пациенти на хемодиализа отказали хоспитализация
Въпреки препоръката на МЗ
Пациенти на хемодиализа са отказали да бъдат хоспитализирани, въпреки отправените в тази насока препоръки на министерство на здравеопазването. Това съобщи заместник-здравният министър д-р Ваньо Шарков, цитиран от Дарик. Припомняме, в началото на влошаването на времето, от МЗ отправиха указания към лечебните заведения да приемат болните на хемодиализа, както и бременните, които се очаква да родят скоро.
„В някои от случаите за съжаление констатираме, че въпреки моето разпореждане пациентите, които са на хемодиализа, да бъдат хоспитализирани, някои от тях са отказали“, обясни д-р Шарков. Това е наложило и хора в подобно състояние да бъдат транспортирани в изключително трудни условия с помощта на тежка верижна техника. „Имаме от снощи един адрес, при който машините почистват, разчистват пътя, за да стигнем до адреса. Накрая мъжът казва, че няма оплаквания. Това е ежедневието на спешна помощ, за съжаление“, коментира още Шарков.
Той посочи, че обслужването в Североизточна България, както и в областите Видин, Враца и Монтана е затруднено. „Там, докъдето могат, екипите стигат с линейките. След това продължават пеша в някои от случаите. Има участъци, до които екипите на спешна помощ достигат с машините на гражданска защита или с машини на военните“, обобщи ситуацията той. През изминалото денонощие няма необслужени населени места от Бърза помощ, увери Шарков.
От началото на застудяването преди няколко дни инцидентите с линейки в столицата са три. Един от тях се отнася до катастрофа пред турското посолство, като водачът, ударил линейката, е бил с 1,5 промила алкохол. Другите два инцидента са били в районите на Костинброд и Драгоман, където при обилни снегонавявания автомобили на спешната помощ са попаднали в преспи и са били изтеглени с трактор, съобщиха от ЦСМП.
Като цяло ситуацията на територията на столична община е спокойна, стана ясно от интервю на директора на ЦСМП-София д-р Георги Гелев пред БНР.